**POROČILO O IZVAJANJU PROJEKTA DAVČNO OPISMENJEVANJE MLADIH V ŠOLSKEM LETU 2021/2022**

1. **Izvajanje predavanj v okviru projekta in izvedba evalvacije**

V šolskem letu 2021/2022 je že osmo leto potekalo izvajanje projekta Davčno opismenjevanje mladih. Vsem osnovnim in srednjim šolam v Sloveniji je bilo poslano povabilo za sodelovanje v projektu. Kljub epidemiološkim razmeram, ki so v veliki meri krojile izvajanje projekta tudi v tem šolskem letu, se je v projekt prijavilo 29 osnovnih in 44 srednjih šol ter 3 fakultete za predavanja v trajanju 2 oz. treh šolskih ur in 12 osnovnih šol za izvedbe delavnic za otroke v 3. razredu osnovne šole.

Šolam smo že ob prijavi omogočili, da so izbrale način, na katerega so želele, da potekajo predavanja oz. delavnice, in sicer samo so lahko izbirale med možnostmi izvedbe v živo v razredu, samo on-line ali pa vseeno, odvisno od epidemioloških razmer. Večina šol se je odločila za zadnjo možnost, tako da smo večino predavanj izvedli v živo, nekaj pa je bilo tudi on-line predavanj na daljavo.

Skupno je bilo opravljenih 234 predavanj za osnovnošolce, srednješolce in študente ter 25 delavnic za otroke v tretjem razredu osnovne šole. Število predavanj se je v tem šolskem letu močno povečalo, saj smo jih izvajali za manjše skupine, praviloma za posamezne razrede in ne, kot v preteklih letih, za več razredov skupaj.

Predavanja je v tem šolskem letu izvajalo 32 uslužbencev FURS – predavateljev. Vključenih je bilo 6171 učencev, dijakov in študentov, kar je največ v enem šolskem letu doslej.

Kot vsako leto je bila tudi v tem šolskem letu evalvacija predavanj izvedena na spletni način, preko pametnih telefonov, z orodjem 1KA. Odziv mladih je bil dober, anketirali smo 3327 mladih in 2960 vprašalnikov oz. 66% anketiranih je bilo ustreznih za analizo. Vzorec v analizo zajetih vprašalnikov je v tem šolskem letu v primerjavi s predhodnim šolskim letom precej višji kot leto pred tem. Razlog je ponovno izvajanje predavanj v razredih, kjer je ob prisotnosti predavatelja in učitelja odzivnost učencev na anketo višja, kajti v šolskem letu 2020/2021, ko smo večino predstavitev izvajali on-line na daljavo, je bila odzivnost mladih na anketo nizka.

Podatki so v analizi razdeljeni na dve skupini: pod oznako DA so predstavljeni rezultati mladih, ki so poslušali predavanja in po tem odgovorili na anketni vprašalnik (92% vseh anket), in pod oznako NE t. im. kontrolna skupina, ki predstavlja odgovore mladih, ki predavanj niso poslušali (8% vseh anket). Primerjali smo podatke obeh skupin in tako merili učinek, ki ga je predavanje imelo na zavedanje mladih o pomenu davkov in s tem tudi na njihovo davčno pismenost.

1. **Predstavitev rezultatov evalvacije**
	1. **Starostna struktura udeležencev**

V analizo je bilo zajetih največ mladih v starostni skupini pod 14 let (35%), sledijo skupine v starosti 16 do 18 let (29%), od 14 – 15 let (20%) in nato več kot 18 let (16%).

* 1. **Pomen besede »Davek«**

|  |  |  |
| --- | --- | --- |
| **Kaj za tebe pomeni beseda davek? (možnih je več odgovorov)** | **DA** | **NE** |
| Davek je obvezna denarna dajatev | 49 % | 55 % |
| Davek je obremenitev za državljane | 6 % | 11 % |
| Davek je pomemben za delovanje države | 43 % | 29 % |
| Davek je "ne bodi ga treba" | 2 % | 5 % |

Anketiranci so pri tem vprašanju lahko podali več odgovorov*.* Da je imelo predavanje pozitiven učinek, kažejo rezultati, ko primerjamo odgovore obeh skupin mladih, in sicer se je po poslušanju predavanja zmanjšal delež tistih, ki menijo, da je davek le »ne bodi ga treba«, občutno pa se je povečal delež tistih, ki so po predavanju menili, da je davek pomemben za delovanje države. Tudi delež mladih, ki menijo, da je davek obremenitev za državljane, se je po poslušanju predavanja močno znižal.

**Grafični prikaz odgovorov**

* 1. **Ali ob nakupu vzameš račun?**

|  |  |  |
| --- | --- | --- |
| **Zakaj se ti zdi pomembno, da vzameš račun (možnih je več odgovorov)** | **DA** | **NE** |
| Da lahko z njim uveljavljam garancijo na izdelek ali storitev | 53 % | 53% |
| Ker doma zbiramo vse račune glede družinske potrošnje | 8 % | 5 % |
| Da lahko staršem pokažem, da sem denar res porabil za tisto, kar je bilo dogovorjeno | 14 % | 17 % |
| Ker ga prodajalec lahko izbriše iz blagajne in ne plača davka | 18 % | 14 % |
| Ni pomembno jemati računa | 7 % | 11 % |

Po poslušanju predavanj se je povečal delež tistih, ki se zavedajo, da v primeru, da računa ne vzamejo, prodajalec le-tega lahko izbriše iz blagajne in s tem utaji davek. Prav tako se je po predavanjih zmanjšal delež mladih, ki menijo, da ni pomembno jemati računa. Sporočilo predavanja, da je izdajanje računa osnova za vplačilo ob prodaji zaračunanega davka v proračun, je doseglo svoj namen.

**Grafični prikaz odgovorov**

* 1. **Kdo naj plačuje davke?**

Anketiranci so pri tem vprašanju izbrali le enega izmed možnih odgovorov.

|  |  |  |
| --- | --- | --- |
| **Kdo naj po tvojem mnenju plačuje davke (samo 1 odgovor)** | **DA** | **NE** |
| vsi za vse svoje prihodke | 73 % | 54 % |
| samo tisti, ki so zaposleni | 13 % | 21 % |
| samo tisti z najvišjimi prihodki | 8 % | 11 % |
| samo podjetniki | 2 % | 3 % |
| nihče | 4 % | 11 % |

Pri mladih, ki so poslušali predavanja, je opazno povečano zavedanje o pomenu plačevanja davkov na način, da naj jih plačujejo vsi za vse svoje dohodke. Pred predavanjem je tako menilo menilo 54 % mladih, po predavanjih pa kar 73 %. Prav tako se je po predavanjih za skoraj trikrat znižal delež tistih, ki menijo, da davkov ne bi plačeval nihče.

**Grafični prikaz odgovorov**

* 1. **Neplačevanje davkov**

Odgovori na to vprašanje kažejo po izvedenih predavanjih izboljšanje odnosa do plačevanja davkov. Za 10 odstotkov se je povečal delež mladih, ki v neplačevanju davkov vidijo kaznivo dejanje in posledično jih tudi manj ocenjuje, da je to samo moralno sporno ali da je to le nepomembne prekršek. Iz 12 na 7 % pa se je zmanjšal delež tistih, ki menijo, da ni nič narobe s tem, če se davki ne plačujejo.

|  |  |  |
| --- | --- | --- |
| **Kakšno je tvoje mnenje glede neplačevanja davkov (samo 1 odgovor)** | **DA** | **NE** |
| Je kaznivo dejanje | 70 % | 60% |
| Je samo moralno sporno | 16 % | 21% |
| Je nepomemben prekršek | 6 % | 8% |
| S tem ni nič narobe  | 7 % | 12% |

**Grafični prikaz odgovorov**

* 1. **Delovanje države brez plačevanja davkov**

|  |  |  |
| --- | --- | --- |
|  **Ali bi po tvojem mnenju lahko država delovala brez plačila davkov** | **DA** | **NE** |
| DA | 18% | 26 % |
| NE | 82 % | 74 % |

Pri tem vprašanju se je delež mladih, ki menijo, da bi država lahko delovala brez davkov, po poslušanju predavanj znižal iz 26 na 18 %, kar pa je še vedno precej visoka številka. V preteklih letih je bil ta delež tudi nižji.

**Grafični prikaz odgovorov**

1. **Davčno opismenjevanje v prvi triadi osnovne šole**

V šolske letu 2021/2022 smo ponovno izvajali tudi modul za otroke v prvi triadi osnovne šole, saj so bile spet omogočene delavnice v živo v razredih. V preteklem šolskem letu zaradi zaprtja šol teh delavnic nismo izvajali, saj smo ocenili, da za osemletnike izvedbe na daljavo niso primerne.

1. **Zaključek**

Razmere za izvajanje projekta so bile v šolskem letu 2021/2022 ponovno spet skoraj normalne, saj se je večina izvedb zgodila v razredih. Vendar pa so bile zaradi še vedno trajajoče epidemije skupine učencev in dijakov manjše (v preteklosti so šole razrede združevale na nivoju paralelk), kar je pomenilo veliko večjo obremenjenost predavateljev, ki so za enako število sodelujočih morali izvesti več ponovitev.

Vsi programi bodo do naslednjega šolskega leta dopolnjeni oz. spremenjeni v delih, kjer je prišlo do vsebinskih sprememb (npr. spremembe davčnih stopenj, davčnih olajšav…), sicer pa novosti v programu za naslednje šolsko leto ne načrtujemo. Ostajajo torej vsebine:

* Modul za prvo triado osnovne šole v trajanju 45 minut
* Modul za tretjo triado osnovne šole v trajanju 90 minut
* Modul za srednje šole v trajanju 90 minut
* Modul za študente v trajanju od 90 do 135 minut (fakulteta lahko izbere)
* Modul za mlade športnike (pripravljen na željo OKS, zadnja 3 leti se ni izvajal, ker ni bilo več interesa na strani OKS).

Iz analize evalvacij in opravljene primerjave ter interpretacije rezultatov izhaja, da imajo predavanja zelo pozitiven učinek na mladostnike. Delež sprememb v dojemanju pomena davkov za družbo kot celoto med mladimi, ki so poslušali predavanja in tistimi, ki ga niso, ostaja relativno stabilen, predavateljem tako s predstavitvijo tematike davkov uspe vplivati na odločitve pri izbiri odgovorov. Pri vseh zastavljenih vprašanjih se je v skupini, ki je poslušala predavanja, pozitivni odnos do pomena davkov za družbo povečal. Ocenjujemo, da imajo predavanja zelo pozitiven vpliv na mlade, zmanjšujejo davčno nepismenost in mlade podučijo o pomembnosti plačevanja davkov ter o posledicah neplačevanja in izogibanja plačevanju davkov za celotno družbo. S tem predavanja prispevajo k dvigu davčne kulture osnovnošolcev, srednješolcev in študentov.

Poročilo pripravila:

mag. Branka Hercog,

vodja projekta

Ljubljana, 19. 7. 2022